Solidariteit: Raswetgewing stuit ekonomiese groei - Solidariteit WêreldSolidariteit Wêreld
Tuis › Mediaverklarings › Solidariteit: Raswetgewing stuit ekonomiese groei
Vrydag | 31 Julie | 2020
Solidariteit se Sentrum vir Billike Arbeidspraktyke (SBA) het gister die vakbond se kommentaar op die Wysigingswetsontwerp op Diensbillikheid van 2018 en die konsepregulasies oor Diensbillikheid van 2018 ingedien. In die kommentaar voer Solidariteit aan dat die voorgestelde wysigings nie net ongrondwetlik en immoreel is nie, maar dat dit ook geweldig skadelik vir die wankelrige Suid-Afrikaanse ekonomie is. Volgens Solidariteit smoor hierdie wetgewing, wat die ekonomies aktiewe bevolking (EAB) as maatstaf gebruik, ekonomiese groei en dra dit tot die verdere vlug van kapitaal en werkloosheid by.
Solidariteit is van mening dat rasvoorskrifte vir verteenwoordiging in die arbeidsmark juis die teenoorgestelde uitwerking op die ekonomie en werkloosheidsyfer het as wat die regering se oënskynlike doel daarmee is. Die sukkelende ekonomie kan onmoontlik groei wanneer aanstellings wat werkgewers moet maak deur die staat dikteer word aan die hand van wetgewing wat daarop aandring dat ras ’n belangriker rol as vaardighede of kwalifikasies in die aanstellingsproses moet speel.
“Die ekonomie, wat reeds voor die Covid-19-pandemie onder groot druk was, word nou onder hewiger druk geplaas as gevolg van regulasies wat handel en ander ekonomiese aktiwiteite gedurende die inperking tot stilstand dwing,” sê Morné Malan, strategiese spesialis by Solidariteit. “Verder is die regering besig om meer en meer skuld aan te gaan wat deur ons krimpende ekonomie gediens moet word. Hierdie wetgewing is fataal; dit stel eintlik maar net sy eie vorm van inperkings daar om sakelui en entrepreneurs van die vryheid te ontneem om hulle eie risiko’s te bestuur deur sélf te besluit wie hulle wil aanstel.”
Solidariteit is ferm van mening dat die voorgestelde wysigings, sowel as die dogmatiese toepassing van die EAB as ’n bepalende maatstaf vir aanstellings en bevorderings, indien nie die enigste maatstaf nie, nie net ongrondwetlik is nie, maar in wese ook onbillik en uiters skadelik is. “Die regering behoort eerder te kyk hoe hy groei in die finansiële resultate in maatskappye se jaarverslae kan bevorder as om te probeer seker maak dat die bestuur op die foto’s swart is,” voer Malan aan.
Solidariteit is daartoe verbind om voort te gaan met sy pogings om die verwoestende gevolge van die regering se beheptheid om by die indiensnemingsbesluite van private ondernemings in te meng, te stuit.
“Die regering wil hê dat daar in Suid-Afrika belê moet word, maar hoe verwag hulle dat enigiemand in ons land sal belê as daar vir hulle voorgeskryf word oor wie hulle mag aanstel, hoe hulle verskaffers moet lyk en met wie hulle mag sake doen? Die regering vra mense om risiko’s te neem om hier te investeer, maar wil dan voorskryf hoe hulle te werk mag gaan. In die belang van die ekonomie in die geheel moet ons dit aan die regering duidelik stel dat hulle nie bloot met getalle op ʼn sigblad te make het nie; hulle is besig om die regte van mense te skend en hulle is besig om ons ekonomie in die afgrond in te beheer,” sluit Malan af.
4.6 7 votes
Donderdag | 06 Augustus | 2020
Denel: Dag van afrekening het aangebreek
Geniet jou lekkerste vakansie by Santana!
Inperking vat aan die sak van huisdokters en tandartse
Woensdag | 05 Augustus | 2020
Duisende eis dat rasmalheid moet STOP!
Solidariteit is meer as net 'n vakbond #WerkMaakSterk